Kemény István-XX. század, "B" változat  
  
  
Minden út a halálba vezet.  
Megdöbbentem és csak várok,  
Róma körül sötétzöld övezet:  
Könnyű eltéveszteni a Várost.  
Minden út a halálba vezet,  
Minden úton autókaravánok.  
  
Fenyvesek, indokolt rémület:  
Ez nem Róma széle, biztos.  
A sztráda aljában lakott üreg,  
Az autók zöme horpadt és piszkos,  
Egy egész évszázad jött itt közbe,  
Ez nem Róma széle, biztos.  
  
A benzint, ha elbújt vagy elfolyt,  
Itt már nem tölthetjük újra,  
Itt most az működik, ami megvolt -   
Végelátható szürke túra.  
Őrült kissrácok dobálják a konvojt  
S ez az évszázad kezdődik újra.  
  
Csak most rosszabbak a feltételek,  
Megdöbbentem, és csak várok:  
Minden út a halálba vezet,  
Könnyű eltéveszteni a Várost.  
Róma körül zöld méregövezet -   
A két óceánig tart a Város.